和穆父待制蓬莱觀雪
作者：楊傑
朝代：宋

paragraphs: 戊辰歲歷長，兩春一逢臘。
上瑞兆豐年，同雲彌六合。
初如天馬来，奔入銀河蹋。
梁苑客後至，郢樓曲難答。
錦繡方還里，罇罍喜開閣。
光照孫康書，寒恤袁安榻。
但愛川陸平，不問瑶珉雜。
扁舟欲泛剡，凛氣若浮漯。
龍圖屢烹試，風腋頓爽颯。
明月交清輝，絳籠不燃蠟。